«Ислъэмей» — уасэ зимыIэ хъугъуэфIыгъуэ
Адыгэ Республикэм лъэпкъ уэрэдхэмкIэ «Ислъэмей» къэрал ансамблыр къызэрызэрагъэпэщрэ иджыблагъэ илъэс 25-рэ зэрырикъуам и щIыхькIэ, махуэку кIуам концерт дахэ КъБР-м и къалащхьэ Налшык щекIуэкIащ.
Лъэпкъым и IуэрыIуатэ-макъамэ гъуазджэр илъэс 25-рэ хъуауэ екIуу утыку къизыхьэ гупыр ди къуэш республикэм и мызакъуэу, дунейм адыгэу тетым я напщIэ телъщ. Макъамэ Iэмэпсымэмрэ уэрэджыIакIуэ макъ жьгъырумрэ щызэщIэжьуэ утыкум адыгэ къафэр щызыгъэзащIэ пщащэхэмрэ щIалэхэмрэ къыщыхыхьэжкIэ гур хегъахъуэри, псэр егъэушэф. Апхуэдэу Iэгуауэ инхэр мы гупым щыхуаIэтащ щIыналъэ зэмылIэужьыгъуэхэм. ЛIэщIыгъуэ плIанэм къриубыдэу ахэр щыIащ Тыркум, Израилым, Польшэм, Италием, Иорданием, Сирием, Урысейм и хэгъуэгу куэдым.
Налшыки фIыуэ илъэгъуащ «Ислъэмейр». Адыгэм ижь-ижьыж лъандэрэ къыдекIуэкI лъэпкъ гъуазджэм и купщIэ нэхъыщхьэ дыдэр яхъумэу, абы нэхъри зрагъэужьу ди цIыхубэм зэрыхуэупсэрщ абыхэм я пщIэр зыIэтыр.
Утыкум ит артист зэчиифIэхэм я уэрэд жыIэкIэм, пшынэ еуэкIэм ущедаIуэкIэ, я къафэхэм ущеплъкIэ, апхуэдиз макъамэ телъыджэр къэзыгъэщI композитор Нэхей Аслъэнджэрий и талантым и кууагъыр умыгъэщIэгъуэн плъэкIыркъым. Макъамэ унэтIыныгъэ зэмылIэужьыгъуэхэмрэ гъэпсыкIэ хэхахэмрэ къигъэсэбэп пэтми, адыгэ уэрэдыжьым и купщIэр къонэж. Апхуэдэ зэфIэкI бгъэдэлъщ «Ислъэмей» ансамблым и къызэгъэпэщакIуэ, художествен- нэ унафэщI, композитор, Урысей Федерацэм, Адыгэ Республикэм, Къэбэрдей-Балъкъэрым, Къэрэшей-Шэрджэсым я цIыхубэ артист, Кубанымрэ Абхъазымрэ гъуазджэхэмкIэ щIыхь зиIэ я лэжьакIуэ, Урысейми Адыгейми я Къэрал саугъэтхэм я лауреат, «Адыгейм и ЩIыхь» медалыр зыхуагъэфэща Нэхей Аслъэнджэрий Къасым и къуэм.
КъБР-м щэнхабзэмкIэ и министр Къумахуэ Мухьэдин пшыхьыр къыщызэIуихым жиIащ Адыгэ Республикэм и псэкупсэ хъугъуэфIыгъуэр зыгъэщIэращIэ, зыхуэдэ щымыIэ ансамблым къызэринэкIа илъэс 25-м ди лъэпкъ гъуазджэр хъумэным, зегъэужьыным хэлъхьэныгъэ ин зэ- рыхуищIар, лъэпкъ уэрэдыжьхэр лъэпкъ макъамэ Iэмэпсымэхэм кърагъэкIыу цIыхубэм зэрыхуэлажьэм абы и пщIэр ину зэриIэтар.
Дунейпсо Адыгэ Хасэм и тхьэмадэ Сэхъурокъуэ Хьэутий ансамблым и махуэшхуэмкIэ ехъуэхъури, ДАХ-м «Адыгэхэм (Шэрджэсхэм) я лъэпкъ хъугъуэфIыгъуэ» цIэ лъапIэр «Ислъэмейм» зэрыфIищыр жиIащ икIи ансамблым лъэпкъ гъуазджэм зегъэужьыным, дунейпсо щэнхабзэ зэпыщIэныгъэр егъэфIэкIуэным хуищIа хэлъхьэныгъэшхуэм папщIэ Щыхьэт тхылъыр Нэхейм иритыжащ.
Къэбэрдей Адыгэ Хасэм и тхьэмадэ, «Адыгэ псалъэ» газетым и редактор нэхъыщхьэ ХьэфIыцIэ Мухьэмэдрэ композитор цIэрыIуэ ХьэIупэ ДжэбрэIилрэ жаIащ «Ислъэ-мейм» хуэдэ ансамбль Кавказ Ищхъэрэми Урысейми зэрыщымы-Iэр, абы и зэфIэкIыр зэрыиныр.
Репертуар къулей иIэщ «Ислъэмейм». Композитор цIэрыIуэхэу ХьэIупэ ДжэбрэIилрэ Нэхей Аслъэнджэрийрэ я IэдакъэщIэкIхэр лъэпкъым уасэ зимыIэ хъугъуэфIыгъуэ хуэхъуащ, апхуэдэу пшыхьым къыщыIуащ цIыхубэ тхакIуэ МэшбащIэ Исхьэкъ и псалъэхэр зыщIэлъ уэрэдхэр, «Хьэгъэуджым и зэфакIу» симфониер, «Гуащэгъагъ и гъыбзэр», «Хьэтхым и къуэ кIасэр», нэгъуэщI лэжьыгъэ телъыджэхэри. А псори дахэу утыку къизыхьэ артистхэрщ «Ислъэмейм» и фIагъыр зыхэлъыр.
Зыхуэбгъадэ хъун щымыIэ, Урысей Федерацэм щIыхь зиIэ, Адыгэ Республикэм и цIыхубэ артисткэ Хъуа-кIуэ Сусаннэ, АР-м щIыхь зиIэ и артисткэ, Шэшэным щэнхабзэмкIэ щIыхь зиIэ и лэжьакIуэ Агъыржанокъуэ Саниет, АР-м щIыхь зиIэ и артисткэ Дыгъужь Асиет, артистхэу Къумыкъу Шамсудин, Щамырзэ Къазбэч, Уджыхъу Руслан, МэшбащIэ Саидэ, Дер Абир сымэщ уэрэдым псэ хэзылъхьэр, пшынауэ Iэзэхэу Лъэцэр Светланэ, Мыщэ Анзаур хуэдэхэрщ адыгэ макъамэр дунейпсо музыкэ гъуазджэм нэзыгъэсар. Макъамэ кърагъэкIыу, уэрэд жаIэу, къафэу утыку ита дэтхэнэ зыми фIыщIэ ин хуэфащэщ.
Уэрэдымрэ къафэмрэ щызэхэухуэна пшыхьыр къызэхуэса псоми ягу зэрырихьам, зэригъэгушхуам шэч хэлъкъым. Ар щыхьэт техъуэрт адыгэр игъащIэкIи дунейм зэрытетыным, нэгъуэщI лъэпкъхэм зэрахэмышыпсыхьыжыным.
НэщIэпыджэ Замирэ.
